八月十四夜神泉官滿再別同官
作者：吳泳
朝代：宋

paragraphs: 有客有客白其馬，日倚垂楊問行者。
式微式微胡不歸，未歸滿耳聞別詩。
斷絃再續情緒惡，別酒重稔味如蠟。
袖中雖有金錯刀，滿鏡愁雲莫能割。
是時月露秋平分，庭前喚月月不譍。
就令喚得山頭月，照我離筵越愁絕。
陶靖節，潘安仁，種秫滿畦花滿城。
潘花陶酒總陳迹，不如昭文氏之琴不鼓無虧成。
芭蕉潄潄連夜雨，桂子紛紛落庭戶。
旅雁無儔顧影單，明朝且嚮龍巖去。